Dam by Bloem droog op | Netwerk24
Deur Marietjie Gericke 24 Januarie 2019 20:19
Mockesdam, een van die damme wat water aan die noorde van Bloemfontein voorsien, is dolleeg en het weens die versengende hitte heeltemal opgedroog. Duisende visse het ook reeds gevrek.
Dr. Tseliso Ntili, Vrystaatse hoof van die departement van waterwese en sanitasie, het bevestig dat die Mangaung-metro, wat die watersuiweringsaanleg by Maselspoort beheer, ’n versoek tot Bloemwater gerig het om water uit die Rustfonteindam vry te laat waarvoor Mangaung onderneem om te betaal.
Die kurkdroë Mockesdam by Bloemfontein. ’n Groot volume water word Donderdagaand en Vrydagoggend vroeg uit die Rustfonteindam vrygelaat vir dié leë dam. Foto: Louw Mlungisi
’n Groot volume water, na raming 1,5 miljoen kiloliter, word Donderdagaand en Vrydagoggend uit die Rustfonteindam vir Mockesdam vrygelaat, wat langs Maselspoort is.
Rossouw Botes, DA-raadslid belas met watersake, het bevestig dat Mockesdam dié week dolleeg geraak het, maar nou weer water vanuit die Rustfonteindam ontvang.
Botes sê Mockesdam is hoofsaaklik daar om Maselspoort van water te voorsien sodat die Maselspoortaanleg daaruit water kan onttrek en suiwer. Van die aanleg af word 31% van Bloemfontein se water voorsien, hoofsaaklik aan inwoners van die noordelike voorstede.
Hy sê inwoners het hom Dinsdagaand ingelig hoe sleg die situasie by die feitlik dolleë Mockesdam is waar gevrekte visse oral op die oewers lê.
Die leë Mockesdam ontvang Donderdagaand en Vrydagoggend water uit die Rustfonteindam.Foto: Mlungisi Louw
Volgens Botes staan die Rustfonteindam se vlak nou op 25,4%. Water kan uit die Knellpoortdam na die Rustfonteindam oorgepomp word. Die Knellpoortdam se damvlak is 70,3%.
“Hoewel Maselspoort self nog voldoende water het om te suiwer en aan die gemeenskap van Bloemfontein te kan lewer, bestaan kommer oor sekere noodsaaklike instandhoudingswerk wat by Maselspoort gedoen moet word.”
Botes sê hy gaan ook die gesondheidsrisiko wat die dooie visse inhou met die betrokke provinsiale en munisipale departemente opneem.
Dooie visse lê orals aan die kante van die Mockesdam.Foto: Mlungisi Louw
Hy sê Bloemfonteiners moet onthou dat vlak 3-waterbeperkings steeds geld en dat hulle die bepalings daarvan moet nakom.
Qondile Khedama, hoofbestuurder: kommunikasie van die metro, het die inligting bevestig en gesê die situasie word fyn dopgehou.
Hy sê die groot hoeveelheid rouwater wat vrygelaat sal word, behoort vir eers genoeg te wees om die Maselspoort-watersuiweringsaanleg te voed.
Dooie visse dobber op die klein poeletjie water wat in die Mockesdam by Bloemfontein oor is. Foto: Mlungisi Louw
Meer oor: Mangaung-Metro | Bloemwater | Rossouw Botes | Bloemfontein | Droogte
Ramp bedreig Kimberley se flaminke